बनारस नगर निगम क्षेत्र के 10 लाख 80 हजार 486 वोटरों ने 1025 बूथों, गंगापुर के 5530 वोटरों ने 10 और रामनगर के 45 हजार 11 वोटरों ने 56 बूथों पर मतदान किया। पहली बार नगर निगम में इलेक्ट्रानिक वोटिंग मशीन से मतदान हुआ। बगैर जांच परख और कर्मचारियों में प्रशिक्षण की कमी के चलते एक दर्जन से ज्यादा वोटिंग मशीनें ठप रहीं। डेढ़-दो घंटे तक देर से मतदान शुरू हुआ। सिंचाई कालोनी में एजेंटों से मतदाता सूची छीनने पर हंगामा हुआ। कई जगह से बूथ कैप्चरिंग और फर्जी मतदान की शिकायतें मिलीं। कुछ लोगों को हिरासत में भी लिया गया। पुलिस ने बंगाली टोला में लाठियां पटककर भीड़ को खदेड़ा। विवेकानंद अभिनव शिक्षण संस्थान और गणेश विद्यामंदिर में बिजली का बंदोबस्त नहीं था। रामनगर में दो बूथ जलमग्न रहे। सरानंदन के मतदाताओं ने बिजली समस्या के विरोध में मतदान का बहिष्कार कर दिया।